Bioresonanca je vrsta alternativnega zdravljenja, ki se uporablja v holistični in komplementarni medicini. Odkritja v kvantni fiziki so razkrila, da imajo vsi delci snovi značilnosti valov in delcev. To pomeni, da vse snovi (torej vse celice, deli telesa, pa tudi virusi, bakterije, cvetni prah, toksini itd.) oddajajo elektromagnetne valove. Glede na njihovo naravo imajo vse snovi specifično tipično valovno dolžino ali frekvenco z zelo individualnimi lastnostmi, tako imenovani frekvenčni vzorec.
Bioresonanca temelji na ideji, da nezdrave celice ali organi zaradi poškodb DNA oddajajo spremenjene elektromagnetne valove, ki vplivajo na ravnovesje v telesu. Preučevanje biofotonov temelji na predpostavki, da celice komunicirajo med seboj s pomočjo "bliskavic svetlobe" oziroma fotonskega sevanja in si izmenjujejo informacije na določenih frekvencah. Izmenjava informacij neovirano deluje v zdravih telesih. Posledično lahko vsaka celica in vsak del telesa opravlja svoje delo in telo ima zmožnost, da samodejno vzpostavi ravnovesje.
Če na telo delujejo nezaželene snovi, na primer toksini, virusi, bakterije ali škodljivo sevanje, lahko pride do motenj v komunikaciji med celicami. Kadar je komunikacija med celicami motena, to seveda preprečuje, da bi celice pravilno delovale. To se odraža v obliki nespecifičnih motenj v splošnem počutju, slabega delovanja, kronične utrujenosti in kasneje kot organske spremembe in z njimi povezani simptomi.
Zagovorniki bioresonance verjamejo, da je odkrivanje spremenjenih elektromagnetnih valov mogoče uporabiti za diagnosticiranje bolezni. Z regulacijo teh valov na normalno frekvenco pa lahko celo zdravijo nekatere bolezni. Bioresonanca je neinvazivna in neboleča metoda zdravljenja. Bolniku na kožo namestijo elektrode, preko katerih z bioresonančno napravo merijo frekvence oziroma valovne dolžine energije, ki prihaja iz telesa. Naprava bi morala biti sposobna izolirati in natančno določiti odzive patogenov iz mešanice odzivov, ki jih prejme prek elektrod. Na podlagi izmerjenih frekvenc opravijo diagnostiko bolezni in odvisnosti.
Bioresonančna naprava lahko manipulira z energijskimi frekvencami in ustvari zdravilne signale, ki imajo kurativni učinek. Telesnim celicam omogoči vibriranje na njihovi "naravni frekvenci", kar domnevno zdravi porušeno stanje organizma in razne odvisnosti. Namen bioresonančne terapije je bolnika osvoboditi motečih patoloških vplivov in sprožiti njegove lastne telesne regulacijske moči za samozdravljenje.
Ni zanesljivih znanstvenih dokazov, da je bioresonanca natančen pokazatelj zdravstvenih stanj in bolezni ali učinkovito zdravljenje katerega koli stanja. Ker ni znanstvene razlage, kako bi lahko delovala bioresonančna terapija, so raziskovalci bioresonančno terapijo uvrstili med psevdoznanosti.
Potencialna tveganja ljudi, ki svoje zdravje zaupajo nedokazanemu zdravljenju, so očitna. Na začetku morda verjamejo, da so deležni ustreznega zdravljenja, a če bioresonanca ne deluje, bi to lahko negativno vplivalo na zdravstveni izid. Uporaba bioresonance bi tako lahko preprečila, da bi ljudje pravočasno sprejeli druga, na dokazih temelječa zdravljenja. V primeru rakavih obolenj je takšna zamuda pri začetku zdravljenju lahko usodna. Da ne omenjamo etično spornega ravnanja zaupanja vrednega strokovnjaka, ki ranljivim ljudem po visoki ceni ponuja lažno upanje. Zagovorniki alternativne medicine pa odgovarjajo, da ni vsega mogoče klinično izmeriti, znanost pa kljub vsemu nima vseh odgovorov.
Cena prvega obiska terapije z bioresonanco se giblje od 50 evrov do preko 100 evrov, vsak nadaljnji obisk prav tako od 50 evrov dalje. Da se opazijo rezultati terapije je običajno potrebnih vsaj 6 terapij.